Je Girars d’Arguel, chevaliers, fais savoir à touz... que, come tutour et en nom de tutour de Jehan de Chanvens, damoiseal, en nom de luy, pour luy et pour ses hoirs cui il apartient ou apartanra ou tems à venir, ay eschangié et eschange, en nom de permutacion pure, à noble baron et puissant mon très chier signour mons. Jehan de Chalon, signour d’Allay et de Naelle, pour luy et pour ses hoirs qui cause auront de luy, touz quanque lidiz Jehans de Chanvens posside, ha, puet et doit avoir es viles de Lemuy, dou Larderet et de Champaignole, es appendises et es apartenances d’yceles, c’est à savoir en homes, en prey, en chans, en bois, en communes de terres, en aigues et decours d’aigues, justices et signories, et en toutes autres choses, quelx qu’elles soient et coment qu’elles puent estre apelées. Item, li ay encores eschangié, en nom que dessus, tout le droit, action et raison que lidiz Jehans puet et doit avoir en cinc buillons que il puet vendre à Salins, chescun an, quelque part que il li plait, ou en la salnerie communal, ou au borc le conte de Bourgoigne, se y li plait, entre feste à Touz Sains et la nativité Nostre Signour ensigant. Et ces choses dessusdites je, lidiz Girars, chevaliers, ay delivré en nom d’eschange et de permutacion adit mons. Jehan de Chalon, en nom que dessus, ou à ces qui auront cause de luy, pour quatre vint et dix livrées de terre, lesqueles sunt assises ou puis de la salnerie de Salins, et furent eschangiés es seignours communax de Salins sus le sixte de la Domainne que mesdiz sires de Chalon aquist de Jehan de Rens, et les autres trente livrées de terre furent aquises de Jehan de Charencey, lesquelx movoient de part sa fame, et dou lou et consentement de ly, de part la rant de Derney. Et je, lidiz Girars, en nom que dessus, regardanz et consideranz le bienfait et profit que lidiz messire Jehan de Chalon a fait adit Jehan de Chanvens, fait, puet faire et que promis li ha à tens à venir, en recumpensacions, restitucions et merites d’ycelx, vuil ou outroie que se lidiz Jehans moroit senz hoirs naturax de son cors, que toutes les choses dessusdites et une chescune d’ycelles eschangiés reviegnent franchement et demoroient à mondit seignour de Chalon et à ses hoirs; et cognois, vuil et confesse, en nom que dessus, que les choses dessus eschangiés et une chascune d’ycelles, lidiz Jehans de Chanvens les doit tenir en fié et en chasement de mon devantdit seignour de Chalon... En tesmoignaige de laquel chose, j’ay mis mon seal pendant en ces lettres, donées l’an Nostre Signour corrant [par] mil CCC et treize, ou mois de juignet.